## Odluka Ustavnog suda Republike Hrvatske broj: U-IIIA-1098/2007 od 23. travnja 2008.

### NN 55/2008 (16.5.2008.), Odluka Ustavnog suda Republike Hrvatske broj: U-IIIA-1098/2007 od 23. travnja 2008.

# USTAVNI SUD REPUBLIKE HRVATSKE

**1927**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi koju je podnio I. S. iz V., kojeg zastupa D.
Š., odvjetnik u V., na sjednici održanoj 23. travnja 2008. godine, jednoglasno
je donio

## ODLUKU

I. Ustavna tužba se usvaja.
II. Vrhovni sud Republike Hrvatske dužan je donijeti odluku u predmetu koji se
vodi pred tim sudom, pod poslovnim brojem: Rev-416/07 u najkraćem mogućem roku,
ali ne duljem od šest (6) mjeseci, računajući od prvog idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, I. S. iz V., R. B. 9, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 11.900,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 20. ožujka 2007. ustavnu tužbu
radi duljine parničnog postupka, smatrajući da mu je povrijeđeno ustavno pravo
na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je tužbom podnositelja 5. srpnja 1999. pred
Općinskim sudom u Županji protiv Republike Hrvatske radi predaje u posjed i
isplate.
U postupku su poduzete sljedeće radnje, relevantne za odlučivanje o pravima i
obvezama podnositelja:
– pismeni odgovor na tužbu zaprimljen je kod suda 29. rujna 1999.;
– na ročištu održanom 12. listopada 1999. glavna rasprava je odgođena te je
odlučeno da će se pribaviti određeni podaci;
– na ročištu održanom 5. listopada 2000. glavna rasprava je odgođena te je
određeno provođenje dokaza saslušanjem podnositelja kao stranke u postupku te
saslušanje svjedoka;
– na ročištu održanom 16. listopada 2000. sud je saslušao pristiglog svjedoka te
podnositelja;
– na ročištu održanom 20. lipnja 2001. sud je zaključio glavnu raspravu;
– rješenjem od 23. listopada 2001. sud je preotvorio glavnu raspravu;
– na ročištu održanom 21. studenoga 2001. glavna rasprava je odgođena te je
određeno da će se od Ureda za katastar i geodetske poslove pribaviti određeni
podaci;
– dopisom od 28. prosinca 2001. sud je požurio nadležno upravno tijelo na
dostavu podataka, što je upravno tijelo i učinilo 10. siječnja 2002.;
– podneskom od 28. studenoga 2002. podnositelj je sudu predložio zakazivanje
ročišta za glavnu raspravu;
– na ročištu održanom 4. ožujka 2003. sud je glavnu raspravu odgodio;
– na ročištu održanom 19. veljače 2004. glavna rasprava je ponovno odgođena, a
podnositelj se sudu obvezao dostaviti podatke o novim oznakama čestica koje su
predmet tužbe;
– dopisom od 18. travnja 2005. sud je pozvao podnositelja da postupi po
raspravnom rješenju suda od 19. veljače 2004. te je podnositelj podneskom od 4.
svibnja 2005. izvijestio sud da nije u mogućnosti dostaviti navedene podatke;
– rješenjem od 15. rujna 2005. sud je odredio provođenje dokaza vještačenjem po
vještaku geodetske struke;
– nalaz i mišljenje vještaka sudu je dostavljeno 17. listopada 2005., a
podneskom od 28. listopada 2005. podnositelj se očitovao na zaprimljeni nalaz i
mišljenje;
– na ročištu održanom 6. prosinca 2005. sud je glavnu raspravu odgodio;
– na ročištu održanom 15. prosinca 2005. sud je glavnu raspravu zaključio, a
ročište za objavu odluke održano je 28. prosinca 2005.;
– protiv odluke suda podnositelj je 13. veljače 2006. izjavio žalbu, koju je
Županijski sud u Vukovaru odlukom broj: Gž-1370/06 od 27. prosinca 2006. u
cijelosti odbio kao neosnovanu;
– protiv odluke Županijskog suda u Vukovaru podnositelj je 2. ožujka 2007.
podnio reviziju, o kojoj Vrhovni sud Republike Hrvatske na dan donošenja odluke
Suda nije odlučio.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 5. srpnja 1999. pred Općinskim sudom u Županji.
U trenutku donošenja odluke Suda o ustavnoj tužbi podnositelja postupak se vodio
pred Vrhovnim sudom Republike Hrvatske, koji nije donio odluku u povodu revizije
podnositelja.
Slijedom navedenog, Ustavni sud utvrđuje da je postupak, od trenutka pokretanja
parničnog postupka do dana donošenja odluke Ustavnog suda, ukupno trajao osam
(8) godina, devet (9) mjeseci i osamnaest (18) dana.

4.2. POSTUPANJE NADLEŽNOG SUDA

U pravno relevantnom razdoblju postupak se najprije vodio pred Općinskim sudom u
Županji u razdoblju od šest (6) godina, pet (5) mjeseci i dvadeset tri (23)
dana. U navedenom razdoblju Ustavni sud utvrdio je neaktivnost suda u razdoblju
od 12. listopada 1999. do 5. listopada 2000., zatim od 10. siječnja 2002. do 4.
ožujka 2003., od 4. ožujka 2003. do 19. veljače 2004. te od 19. veljače 2004. do
18. travnja 2005., dakle ukupno nešto više od četiri (4) godine.
U povodu žalbe podnositelja postupak se zatim vodio pred Županijskim sudom u
Vukovaru u razdoblju od 13. ožujka 2006. do 5. veljače 2007. godine.
Podnositelj je 2. ožujka 2007. podnio reviziju o kojoj, do donošenja odluke
Ustavnog suda, nije odlučeno.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da je podnositelj ustavne tužbe, kao tužitelj u parničnom
postupku, doprinio duljini postupka. Naime, iako se na ročištu održanom 19.
veljače 2004. obvezao sudu u roku od petnaest (15) dana dostaviti određene
podatke, podnositelj se tek nakon požurnice suda, podneskom od 4. svibnja 2005.
očitovao da to nije u mogućnosti učiniti.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
radnji.

OCJENA USTAVNOG SUDA

5. Ustavni sud utvrđuje da parnični postupak ukupno traje preko osam (8) godina,
što ne udovoljava zahtjevu suđenja u razumnom roku. To prije svega imajući u
vidu neučinkovitost i neaktivnost suda prvog stupnja.
Slijedom navedenoga, a sagledavajući postupak kao jednu cjelinu te uzimajući u
obzir činjenicu da još uvijek nije odlučeno o reviziji podnositelja, Ustavni sud
utvrđuje da je dugim trajanjem parničnog postupka podnositelju povrijeđeno
ustavno pravo da zakonom ustanovljeni neovisni i nepristrani sud u razumnom roku
odluči o njegovim pravima i obvezama, koje je zajamčeno člankom 29. stavkom 1.
Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj. U konkretnom slučaju, Sud je uzeo u obzir i doprinos podnositelja
duljini sudskog postupka.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
8. Predsjednik Vrhovnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.
9. Odluka o objavi (točka V. izreke) temelji se na odredbi članka 29. Ustavnog
zakona.

Broj: U-IIIA-1098/2007
Zagreb, 23. travnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Ostalo, NN 55/2008-1927
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)